(1898) so gaf hi den meester behoerlike loen Ende die meester ontfinc oec vander coninghinne heymelijcken sonderlinghe groet loen ende tooch sijns weges ende doe hi tot ypocras sinen meester quam sprac ypocras .hebdi oeck dat kint ghenesen Hi antwoerde Jae ic meester Doe vraechde ypocras wat hebdi hem ghedaen Hi antwoerde Ic gaf hem ossen vleysch te eten ende water te drincken Doe seide ypocras daer om is die moeder des kints een ouerspeelster Galienus seide : Meester het is also Doe wort ypocras mit nydicheyt beroert ende dochte in hem seluen Ten si dat dese galienus ghedoot worde dijn conste sel voert meer voer niet gheachtet worden ende hi sel v in allen dinghen bouen gaen Ende van dien daghe voert dachte hi hoe hi hem mochte doden Aldus riep ypocras op een tijt galienum ende seide Coem laet ons gaen inden cruythof .cruyt te soecken ende te plocken Hi antwoerde Ick ben bereyt meester Ende doe si inden hof ghecomen waen .